Euro 2016: Storck mellett marad a stáb is
A MLSZ hivatalosan is bejelentette, megegyeztek a német szakember segítőivel, így a jövő nyári Európa-bajnokságra ugyanaz a stáb készíti fel a válogatottat, mint amelyik sikeresen megvívta a pótselejtezőt.
Csányi Sándor, az MLSZ elnöke hétfőn jelentette be, hogy az Európa-bajnokság végéig Bernd Storck irányítja tovább a magyar labdarúgó-válogatott munkáját. Az viszont nem volt tiszta, kik lesznek a kapitány stábjában.

A szövetségi kapitány a napokban egyeztetett az MLSZ vezetőivel és a stábja tagjaival egyaránt, így az is eldőlt, hogy Bernd Storck munkáját továbbra is az egykori világ- és Európa-bajnok, BL-győztes labdarúgó, Andreas Möller és az egykori Bundesliga-kapusedző, Holger Gehrke, valamint a korábbi 28-szoros válogatott játékos, Szélesi Zoltán segíti majd – olvasható az mlsz.hu-n.

  Andreas Möllerrel, Holger Gehrkével és Szélesi Zoltánnal az általam előzetesen elképzelteknek megfelelően, harmonikusan és eredményesen tudtunk együtt dolgozni.

Fogalmazott Bernd Storck, majd így folytatta: “A három szakember sokat tett azért, hogy a magyar labdarúgó-válogatott résztvevője lehessen a franciaországi Európa-bajnokságnak. Rendkívül értékes munkát végeztek az elmúlt időszakban, mindenben számíthattam rájuk. A csapat melletti jelenlétükkel a szakmai munka mellett a motivációs háttér is jelentősen erősödött, hiszen személyiségük komoly ösztönzést jelent a játékosaimnak” – összegezte a döntés hátterét a szövetségi kapitány.
labdarúgás